
PËR SHOQËRITË E BASHKËPUNIMIT BUJQËSOR[footnoteRef:1] [1:  Ky ligj është përafruar pjesërisht me Rregulloren e Këshillit 1435/2003/KE, datë 22 korrik 2001 “Mbi statutin e shoqërive europiane të kooperativave”. Numri CELEX 32003R0095, Fletorja Zyrtare e Bashkimit Europian, seria L, nr. 207, datë 18.8.2003, faqe 1-24.] 


Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË
VENDOSI:

KREU I
DISPOZITA TË PËRGJITHSHME

Neni 1
Objekti

Objekt i këtij ligji është përcaktimi i rregullave, kritereve dhe kushteve për themelimin e administrimin e shoqërive të bashkëpunimit bujqësor, të drejtat dhe detyrimet e themeluesve e të anëtarëve të tyre, riorganizimin dhe prishjen e tyre, si dhe rregullimin e vendosjen e kritereve për disa aspekte të veprimtarisë së tyre.

Neni 2
Fusha e zbatimit

1. Ky ligj zbatohet për shoqëritë e bashkëpunimit bujqësor, të cilat themelohen dhe ushtrojnë veprimtarinë e tyre në Republikën e Shqipërisë.
2. Përveç rasteve të parashikuara shprehimisht, për shoqëritë e bashkëpunimit bujqësor zbatohen edhe dispozitat e ligjit nr. 9901, datë 14.4.2008 “Për tregtarët dhe shoqëritë tregtare”, titujt II, III dhe IV, për aq sa ato janë të zbatueshme dhe në përputhje me parashikimet e këtij ligji.

Neni 3
Shoqëria e bashkëpunimit bujqësor

1. Shoqëria e bashkëpunimit bujqësor është një organizim vullnetar ndërmjet personave fizikë ose juridikë, me qëllim përmbushjen e nevojave apo interesave të tyre në fushën e prodhimit, të përpunimit dhe të tregtimit të produkteve bujqësore e blegtorale, kryesisht por pa u kufizuar, nëpërmjet marrëveshjeve apo bashkëpunimit të ndërsjellë ndërmjet tyre dhe shoqërisë për shërbime, mallra apo produkte të sektorit bujqësor ose blegtoral, si dhe nëpërmjet promovimit të veprimtarive të tyre ekonomike. 
2. Shoqëritë e bashkëpunimit bujqësor, të cilat krijohen dhe ushtrojnë veprimtarinë e tyre në përputhje me përcaktimet e këtij ligji, janë subjekt i lehtësive fiskale dhe skemave mbështetëse, sipas legjislacionit në fuqi.
KREU II
VEPRIMTARIA E SHOQËRISË SË BASHKËPUNIMIT BUJQËSOR

Neni 4
Objekti i veprimtarisë dhe tipat e shoqërive të bashkëpunimit bujqësor

Shoqëritë, në bazë të objektit të veprimtarisë që ushtrojnë, ndahen në disa tipa si më poshtë:
a) Shoqëri të bashkëpunimit në fushën e prodhimit bujqësor dhe në marketing. Këto shoqëri mund të prodhojnë, të manipulojnë, të përpunojnë, të ruajnë, të klasifikojnë, të transportojnë, të shpërndajnë, si dhe të tregtojnë produktet bujqësore ose blegtorale në gjendjen e tyre natyrale ose të përpunuar më parë.
b) Shoqëri të bashkëpunimit në veprimtarinë e punës bujqësore. Këto shoqëri mund të kryejnë veprimtari të punës bujqësore për anëtarët ose të tretët, duke përfshirë dhe anëtarët punëtorë.
c) Shoqëri të bashkëpunimit për konsumin e lëndëve dhe mallrave. Këto shoqëri mund të kryejnë veprimtari të furnizimit me mallra dhe shërbime të blera nga anëtarët, të tretët ose të prodhuara nga vetë shoqëria, për përdorim dhe konsum të anëtarëve ose të tretëve.
ç) Shoqëri të bashkëpunimit për inputet. Këto shoqëri mund të blejnë, të përpunojnë, të prodhojnë dhe të fabrikojnë me çfarëdo lloj procesi ushqime për bagëtinë, plehra kimike, bimë, farëra, produkte fitosanitare, materiale, instrumente, makineri, impiante, produkte me prejardhje nga kafshët dhe çfarëdo lloj produktesh të tjera, të nevojshme dhe të përshtatshme për zhvillimin e prodhimit, bujqësor dhe blegtoral.
d) Shoqëri të bashkëpunimit për qëllime të tjera në fushën e bujqësisë. Këto shoqëri mund të ushtrojnë çdo lloj veprimtarie tjetër të nevojshëm që favorizon dhe lehtëson përmirësimin ekonomik, teknik, ekologjik dhe të kushteve të punës të çfarëdo lloj fermeri apo operatori ekonomik, i cili operon në fushën e bujqësisë dhe të blegtorisë.

Neni 5
Përgjegjësia e kufizuar

1. Shoqëria përgjigjet për detyrimet e saj me të gjithë pasurinë aktuale dhe të ardhshme.
2. Anëtarët e shoqërisë janë përgjegjës për detyrimet e shoqërisë deri në vlerën e kontributeve të nënshkruara të kapitalit të shoqërisë, qofshin ose jo të shlyera. 

Neni 6
Selia dhe emërtimi

1. Selia e shoqërisë përcaktohet në statut, kryesisht, në zonën ku kjo shoqëri kryen veprimtarinë ose ku ka të përqendruar veprimtarinë drejtuese.
2. Shoqëria ka emërtimin e saj, i cili përcaktohet në statut dhe që duhet të përmbajë fjalët “Shoqëri e bashkëpunimit bujqësor”.
3. Në të gjitha shkresat, publikimet dhe dokumentet e shoqërisë, emërtimi i saj duhet të paraprihet nga fjalët “Shoqëri e bashkëpunimit bujqësor”, pas të cilave shënohen emërtimi i shoqërisë dhe numri i regjistrimit të saj. Në asnjë rast një shoqëri tjetër nuk mund të përdorë të njëjtën emërtim.

Neni 7
Veprime me të tretët

Statuti mund të parashikojë që shoqëria të kryejë veprimtari dhe shërbime në kuadër të objektit të përcaktuar në statut, përveç se me anëtarët e saj edhe me persona fizikë ose juridikë, të tretë, jo anëtarë, deri në 40 për qind të totalit të të ardhurave nga veprimtaritë e saj, gjithmonë në përputhje me dispozitat e këtij ligji. 

KREU III
THEMELIMI, NUMRI I ANËTARËVE DHE STATUTI I SHOQËRISË SË BASHKËPUNIMIT BUJQËSOR

Neni 8
Akti i themelimit

 Akti i themelimit të shoqërisë nënshkruhet nga të gjithë nismëtarët dhe përmban të dhënat e mëposhtme:
 a) identitetin e themeluesve dhe të administratorit apo administratorëve;
 b) deklaratën e përmbushjes së kritereve për të qenë anëtar;
 c) emërtimin e shoqërisë;
 ç) objektin e shoqërisë;
 d) selinë;
dh) kapitalin e shoqërisë;
e) përqindjen e kapitalit të zotëruar nga secili anëtar.

Neni 9
Personaliteti juridik

1. Pas themelimit të saj, shoqëria regjistrohet në Qendrën Kombëtare të Regjistrimit, sipas dispozitave të këtij ligji dhe të ligjit nr. 9723, datë 3.5.2007 “Për Qendrën Kombëtare të Regjistrimit”.
2. Me regjistrimin në Qendrën Kombëtare të Regjistrimit, shoqëria fiton personalitet juridik.

Neni 10
Numri i anëtarëve të shoqërisë së bashkëpunimit bujqësor

Për krijimin e shoqërisë, numri minimal i anëtarëve të nevojshëm duhet të jetë 7. Ky numër mund të zmadhohet ose të zvogëlohet pa asnjë kufizim përgjatë veprimtarisë së shoqërisë, por nuk duhet të jetë nën kufirin minimal të anëtarëve të përcaktuar në këtë nen.

Neni 11
Statuti

1. Statuti i shoqërisë përmban këto të dhëna:
a) emërtimin;
b) objektin e veprimtarisë;
c) selinë dhe adresën e saj;
ç) afatin e veprimtarisë, nëse parashikohet që shoqëria të ngrihet me afat të kufizuar;
 d) vlerën e kapitalit të nënshkruar;
dh) vlerën minimale të detyrueshme për derdhje në kapital si kontribut, si dhe formën e afatet për të fituar statusin e anëtarit;
e) numrin e pjesëve, në të cilat ndahet kapitali, dhe vlerën e secilës pjesë sipas kontributit të anëtarëve;
ë) të dhënat për anëtarët themelues;
f) kriteret për pranimin e anëtarëve, kushtet e afatet për largimin vullnetar dhe përjashtimin e anëtarëve;
g) të drejtat dhe detyrimet e anëtarëve;
gj) organet e shoqërisë, kompetencat e tyre, mënyrën e funksionimit dhe të vendimmarrjes;
h) identitetin e administratorit ose të administratorëve në çastin e përpilimit të statutit, si dhe afatet, largimin e përgjegjësitë e administratorit gjatë përmbushjes së funksioneve;
i) të drejtën për rimbursim të kontributeve të anëtarëve që largohen;
j) të dhënat e ekspertit/ëve kontabël të shoqërisë.
2. Çdo ndryshim në të dhënat e statutit, të përcaktuara më lart, regjistrohet në Qendrën Kombëtare të Regjistrimit.

KREU IV
ANËTARËT E SHOQËRISË SË BASHKËPUNIMIT BUJQËSOR

Neni 12
Anëtarët e shoqërisë së bashkëpunimit bujqësor

Anëtarë të shoqërisë janë personat fizikë ose juridikë, të cilët përmbushin nevojat dhe interesat e tyre, lidhur me veprimtarinë bujqësore dhe blegtorale që ushtrojnë, nëpërmjet shërbimeve, mallrave apo produkteve të ofruara nga shoqëria.

Neni 13
Pranimi i anëtarëve të rinj

1. Kërkesa për pranimin e anëtarit të ri bëhet me shkrim dhe i drejtohet administratorit, i cili ia kalon kërkesën asamblesë së përgjithshme në mbledhjen e saj më të parë, sipas procedurës së përcaktuar në statut.
2. Pranimi i anëtarit të ri shoqërohet me nënshkrimin e kontributit dhe derdhjen e kontributit të detyrueshëm në kapitalin shoqëror, në përputhje me parashikimet e këtij ligji dhe të statutit.
3. Statuti mund të parashikojë kritere për pranimin e anëtarëve të rinj, të cilat lidhen me objektin e shoqërisë.
4. Shoqëria mban në selinë e saj një regjistër të anëtarëve, i cili është publik dhe i konsultueshëm dhe që përmban të gjitha të dhënat e tyre identifikuese, adresat, si dhe kapitalin e nënshkruar e të shlyer prej tyre.
5. Çdo anëtar i ri dhe çdo veprim, i cili ndryshon kapitalin e nënshkruar apo mënyrën e ndarjes së tij, si rrjedhojë e pranimit të anëtarit të ri, duhet të shënohen në regjistrin e anëtarëve, që mbahet nga shoqëria, si dhe të regjistrohen në Qendrën Kombëtare të Regjistrimit.

Neni 14
Të drejtat e anëtarëve

1. Të drejtat dhe përgjegjësitë e anëtarëve përcaktohen në këtë ligj dhe në statutin e shoqërisë.
2. Sipas këtij ligji, anëtarët kanë këto të drejta dhe përgjegjësi:
a) të propozojnë ndryshimin e administratorëve të shoqërisë.
b) të propozojnë ndryshime apo përmirësime të statutit.
c) të kërkojnë dhe të disponojnë kopje të statutit, të rregullores së brendshme apo të vendimeve të organeve drejtuese të shoqërisë, kryesisht, kur preken interesat e tyre.
 ç) të kërkojnë dhe të marrin të dhëna për gjendjen financiare dhe ekonomike të tyre brenda shoqërisë.
 d) të informohen, sa herë që depozitojnë kërkesë më shkrim, lidhur me gjendjen financiare të shoqërisë, kryesisht, për:
 i) llogaritë vjetore financiare;
ii) raportin e veprimtarisë së shoqërisë; 
iii) mënyrën dhe procedurat e ndarjes së fitimit; 
iv) raportet e ekspertëve kontabël;
dh) të informohen rregullisht për mbledhjet e asamblesë së përgjithshme, duke përfshirë në informacion pikat e rendit të ditës, dokumentacionin e përgatitur për mbledhje, si dhe të dhëna të tjera, të cilat lidhen me vendimmarrjen për çështje të caktuara, të cilat mund të prekin interesat e tyre.
3. Nëse në statut nuk parashikohet ndryshe, administratori informon me shkrim anëtarin për çështjet e trajtuara në kërkesën e tij brenda 30 ditëve nga data e paraqitjes së saj.
4. Çështjet, të cilat kanë lidhje me rregullimet statutore, kushtet e regjistrimit apo mënyrën e drejtimit të shoqërisë, si dhe çështje të tjera, të cilat trajtohen në kërkesën e anëtarëve që zotërojnë 10 për qind të kapitalit të shoqërisë, përfshihen për shqyrtim e diskutim në rendin e ditës së mbledhjes më të parë të asamblesë së përgjithshme.
5. Anëtari kërkues ka të drejtë të kundërshtojë refuzimin e dhënies së informacionit, duke iu drejtuar gjykatës brenda 30 ditëve nga njoftimi për refuzimin.
	
Neni 15
Detyrimet e anëtarëve

Anëtarët janë të detyruar të përmbushin detyrimet e parashikuara në ligj e në statut dhe veçanërisht:
 a) të marrin pjesë në mbledhjen e asamblesë së përgjithshme;
 b) të zbatojnë marrëveshjet e miratuara nga organet e shoqërisë;
 c) të marrin pjesë në veprimtari që përbëjnë objektin e shoqërisë, sipas përcaktimeve të statuteve, përveçse kur asambleja e përgjithshme, në rast të një shkaku të justifikueshëm, mund të përjashtojë nga ky detyrim anëtarin në masën që i takon dhe sipas rrethanave;
 ç) të ruajnë sekretin për ato çështje dhe të dhëna të shoqërisë, përhapja e të cilave mund të dëmtojë interesat e ligjshëm të saj;
 d) të mos kryejnë veprimtari konkurruese me veprimtarinë e shoqërisë, përveçse kur kjo veprimtari zhvillohet në kuadër të cilësisë së tij si anëtar i shoqërisë dhe objektit të saj dhe të mos bashkëpunojnë me ata që zhvillojnë veprimtari konkurruese në të njëjtin sektor me shoqërinë, me përjashtim të rasteve kur autorizohen formalisht nga asambleja e përgjithshme;
dh) të marrin pjesë në veprimtaritë e formimit dhe të kualifikimit;
e) të kryejnë derdhjen e kontributeve të tyre në kapitalin e shoqërisë në mënyrën e parashikuar;
ë) të përmbushin detyrimet e tjera, që rrjedhin nga ligji dhe statuti.

Neni 16
Largimi i anëtarit

1. Anëtari mund të largohet nga shoqëria:
a) vullnetarisht, me anë të dorëheqjes;
b) i detyruar, me anë të përjashtimit në rastet e parashikuara në këtë ligj;
c) kur, nëse statuti nuk e pengon, transferon pjesën e zotëruar prej tij në kapitalin e shoqërisë te një individ ose person juridik, i cili ka marrë miratimin e asamblesë së përgjithshme për të qenë anëtar;
ç) në rast likuidimi, kur anëtari është person juridik;
d) në rast falimentimi;
dh) në rast vdekjeje;
 e) në çdo rast tjetër, të përcaktuar në ligj apo në statut.
 2. Administratori shprehet me vendim të motivuar për largimin e anëtarit, për secilin prej rasteve të parashikuara në pikën 1 të këtij neni, dhe vendimin e marrë ia përcjell për miratim asamblesë së përgjithshme.
 3. Largimi i anëtarit dhe çdo veprim, i cili ndryshon kapitalin e nënshkruar apo mënyrën e ndarjes së tij, si rrjedhojë e largimit të anëtarit, duhet të shënohen në regjistrin e anëtarëve, që mbahet nga shoqëria, si dhe të regjistrohen në Qendrën Kombëtare të Regjistrimit.

Neni 17
Largimi vullnetar i anëtarit

1. Anëtari mund të largohet nga shoqëria vullnetarisht, nëpërmjet një njoftimi paraprak me shkrim, të cilin ia drejton administratorit, sipas afateve dhe procedurave të parashikuara në statutin e shoqërisë.
2. Nëse administratori nuk shprehet brenda afatit të parashikuar në statutin e shoqërisë, largimi i anëtarit konsiderohet i padëmshëm.
3. Në statut mund të parashikohet një klauzolë për kompromisin e anëtarit për të mos u larguar vullnetarisht, deri në përmbushjen e një afati të caktuar, i cili mund të lidhet me fundin e vitit financiar ose me të qenit prej më shumë se një viti si anëtar në shoqëri.

Neni 18
Rastet e përjashtimit të anëtarit

1. Anëtari mund të përjashtohet nga shoqëria me vendim të asamblesë së përgjithshme, në rastin kur:
a) ka kryer shkelje të rëndë të detyrave të tij ose ka vepruar në kundërshtim me interesat e shoqërisë;
b) nuk plotëson kriteret për të qenë anëtar, sipas dispozitave të këtij ligji;
c) ka shkelur detyrimet e tij, të përcaktuara në shkronjat “b”, “d”, “e” dhe “ë” të nenit 15 të këtij ligji;
ç) përfshihet në veprime, të cilat e bëjnë të pamundur vazhdimin e marrëdhënieve ndërmjet anëtarit dhe shoqërisë.
2. Vendimi i largimit nga shoqëria i njoftohet anëtarit, sipas afateve dhe mënyrave të përcaktuara në statut.
3. Anëtari ka të drejtë të ngrejë padi në gjykatë për vendimin e shoqërisë për përjashtimin e tij. 

KREU V
ORGANIZIMI I SHOQËRISË SË BASHKËPUNIMIT BUJQËSOR

Neni 19
Organet e shoqërisë

Organet e shoqërisë janë asambleja e përgjithshme dhe administratori.

Neni 20
Asambleja e përgjithshme

1. Asambleja e përgjithshme është organ vendimmarrës dhe përbëhet nga të gjithë anëtarët e shoqërisë.
 2. Asambleja zgjedh kryetarin dhe sekretarin. Rregullat dhe kriteret për zgjedhjen e tyre, periudha e veprimtarisë dhe procedura e shkarkimit përcaktohen në statutin e shoqërisë.
 3. Asambleja e përgjithshme, përveç sa mund të parashikohet në statut, ka këto kompetenca:
 a) vendos drejtimin e politikave ekonomike të shoqërisë;
 b) analizon raportin e gjendjes financiare, përfshirë llogaritë vjetore, shpërndarjen e fitimeve, ngarkimin e humbjeve, menaxhimin financiar dhe çështje të tjera të veprimtarisë ekonomike, që çmohen të rëndësishme;
 c) emëron dhe shkarkon administratorin/ët, ekspertin/ët kontabël dhe likuiduesin/it, si dhe përcakton masën e shpërblimit të tyre;
 ç) miraton zvogëlimin apo zmadhimin e kapitalit;
 d) miraton ndryshime të statutit;
dh) vendos për shpërndarjen apo mënyrën e përdorimit të fitimit të shoqërisë, sipas dispozitave të këtij ligji dhe statutit;
 e) vendos shkrirjen, ndarjen, transformimin apo shpërbërjen e shoqërisë;
 ë) vendos për ndryshimet e strukturës ekonomike, shoqërore, organizative apo funksionale të shoqërisë;
 f) vendos për pjesëmarrjen në forma të tjera të bashkëpunimit ekonomik edhe me anë të pjesëmarrjes në kapital, aderimin në organizata me karakter përfaqësues dhe shkëputjen prej tyre;
 g) miraton pasqyrat financiare, raportet për mbarëvajtjen e veprimtarisë së shoqërisë, raportet e ekspertëve kontabël dhe të likuiduesve;
gj) miraton pranimin e anëtarëve të rinj dhe pjesëmarrjen e tyre në kapitalin e shoqërisë, si dhe largimin apo përjashtimin e tyre;
 h) kryen detyra dhe çështje të tjera të përcaktuara në ligj apo në statut.
4. Për çështjet që shqyrton, asambleja e përgjithshme merr vendimet përkatëse, të cilat janë të detyrueshme për të gjithë anëtarët e shoqërisë.

Neni 21
Thirrja e asamblesë së përgjithshme

1. Asambleja e përgjithshme mblidhet në rastet e përcaktuara me ligj, në statut apo sa herë që mbledhja është e nevojshme për të mbrojtur interesat e shoqërisë. 
Asambleja e përgjithshme thirret të paktën një herë në vit dhe brenda gjashtë muajve nga data e mbylljes së vitit financiar.
2. Asambleja e përgjithshme thirret nga administratorët ose nga anëtarët e përcaktuar sipas pikës 4 të neni 14 të këtij ligji.
3. Asambleja e përgjithshme thirret nëpërmjet një njoftimi me shkrim, jo më vonë se 30 ditë përpara datës së parashikuar për mbledhjen e asamblesë. Gjithsesi, në raste urgjente ky afat mund të reduktohet në 15 ditë. Njoftimi duhet të përmbajë:
a) emërtimin e shoqërisë, selinë e regjistruar, vendin dhe orën e mbledhjes së asamblesë;
b) rendin e ditës së mbledhjes së asamblesë së përgjithshme.

Neni 22
E drejta e votës

Përveçse kur parashikohet ndryshe në statut, çdo kuotë jep të drejtën e një vote në asamblenë e përgjithshme.

Neni 23
Përfaqësimi në mbledhje

1. Një anëtar mund të përfaqësohet në asamblenë e përgjithshme nga një anëtar tjetër apo nga një person i tretë, në bazë të një prokure të lëshuar nga anëtari, i cili përfaqësohet.
2. Administratorët nuk mund të veprojnë si përfaqësues të anëtarëve në asamblenë e përgjithshme.
3. Prokura mund të jepet vetëm për një mbledhje të asamblesë së përgjithshme, e cila përfshin edhe mbledhjet vijuese me të njëjtin rend dite.
4. Përfaqësuesi i autorizuar është i detyruar të deklarojë çdo fakt apo rrethanë të tillë që, sipas gjykimit të anëtarit të përfaqësuar, rrezikon të ndikojë në vendimmarrjen e përfaqësuesit për interesa të tjerë, të ndryshëm nga ata të anëtarit të përfaqësuar.

Neni 24
Kuorumi dhe marrja e vendimeve

1. Përveç sa përcaktohet në pikën 2 të këtij neni, në rastin e çështjeve për t’u trajtuar në mbledhjen e asamblesë së përgjithshme, sipas pikës 3 të nenit 20 të këtij ligji, asambleja mund të marrë vendime të vlefshme, vetëm nëse janë të pranishëm anëtarët me të drejtë vote, të cilët përfaqësojnë më shumë se 30 për qind të kapitalit të shoqërisë. 
Me përjashtim të rasteve kur parashikohet ndryshe në këtë ligj ose në statut, asambleja e përgjithshme miraton vendimet e saj për çështjet e përcaktuara në pikën 3 të nenit 20 të këtij ligji, me votat e anëtarëve, të cilët përfaqësojnë shumicën e kapitalit të shoqërisë, të pranishëm ose të përfaqësuar në mbledhje.
2. Asambleja e përgjithshme miraton vendimet e saj, në përputhje me përcaktimet e shkronjave “ç”, “d”, “e” dhe ‘ë” të pikës 3 të nenit 20 të këtij ligji, me votat e anëtarëve, të cilët përfaqësojnë tre të katërtat e kapitalit të shoqërisë, të pranishëm ose të përfaqësuar në mbledhje. Kur asambleja duhet të vendosë për çështjet, të cilat përcaktohen në shkronjat “ç”, “d”, “e” dhe “ë” të pikës 3 të nenit 20 të këtij ligji, ajo mund të marrë vendime të vlefshme, vetëm nëse janë të pranishëm anëtarët me të drejtë vote, të cilët përfaqësojnë më shumë se 50 për qind të kapitalit të shoqërisë.
3. Nëse asambleja e përgjithshme nuk mund të mblidhet për shkak të mungesës së kuorumit të përmendur në pikat 1 dhe 2 të këtij neni, asambleja mblidhet përsëri jo më vonë se 30 ditë, me të njëjtin rend dite.
4. Votimi është i hapur, me përjashtim të rasteve kur parashikohet ndryshe në statut. 

Neni 25
Procesverbali i mbledhjes së asamblesë së përgjithshme

1. Të gjitha vendimet e asamblesë së përgjithshme regjistrohen në procesverbalin e mbledhjes, i cili nënshkruhet nga kryetari dhe nga sekretari.
2. Procesverbali dhe dokumentet e bashkëlidhura duhet të ruhen për një periudhë 5-vjeçare dhe anëtarët mund të kërkojnë kopje të tyre. 

Neni 26
Administratori

1. Asambleja e përgjithshme emëron një ose disa persona fizikë si administratorë të shoqërisë për një periudhë të përcaktuar në statut, por e cila nuk mund të jetë më e gjatë se 5 vjet, me të drejtë ripërsëritjeje. 
2. Administratorët kanë këto kompetenca:
a) kryejnë të gjitha veprimet e administrimit të veprimtarisë së shoqërisë, duke zbatuar politikat e përcaktuara nga asambleja e përgjithshme;
b) përfaqësojnë shoqërinë;
c) kujdesen për mbajtjen e saktë e të rregullt të dokumenteve, të regjistrave dhe të librave kontabël të shoqërisë;
ç) përgatitin dhe nënshkruajnë bilancin vjetor, bilancin e konsoliduar dhe raportin e ecurisë së veprimtarisë dhe, së bashku me propozimet për shpërndarjen e fitimeve, ia paraqesin këto dokumente asamblesë së përgjithshme për miratim;
 d) krijojnë një sistem informimi dhe vlerësimi në kohën e duhur për rrethanat 
që kërcënojnë mbarëvajtjen e veprimtarisë dhe ekzistencën e shoqërisë;
dh) kryejnë regjistrimet dhe dërgojnë të dhënat e detyrueshme të shoqërisë në Qendrën Kombëtare të Regjistrimit, sipas këtij ligji;
e) i raportojnë asamblesë së përgjithshme për zbatimin e orientimeve dhe për realizimin e veprimeve të posaçme me rëndësi të veçantë për veprimtarinë e shoqërisë;
ë) kryejnë detyra të tjera, të përcaktuara në ligj dhe në statut.
3. Nëse statuti parashikon më shumë se një administrator, ata e administrojnë bashkërisht shoqërinë ose me kompetenca të ndara sipas statutit.
4. Administratorët detyrohen:
a) të kryejnë detyrat e tyre të përcaktuara në ligj ose në statut në mirëbesim e në interesin më të mirë të shoqërisë në tërësi, duke i kushtuar vëmendje të veçantë realizimit të suksesshëm të objektit të shoqërisë dhe ndikimit të veprimtarisë së shoqërisë në mjedis;
b) të ushtrojnë kompetencat që u njihen në ligj ose në statut vetëm për arritjen e qëllimeve të përcaktuara në këto dispozita dhe duke konsideruar si të rëndësishëm interesin e shoqërisë dhe të anëtarëve të saj;
c) të parandalojnë dhe të mënjanojnë rastet e konfliktit, prezent apo të mundshëm, të interesave personalë me ata të shoqërisë;
ç) të ushtrojnë detyrat e tyre me profesionalizmin dhe kujdesin e nevojshëm.
5. Asambleja e përgjithshme mund të shkarkojë administratorin ose administratorët në çdo moment me shumicë të thjeshtë, pa u trajtuar kjo si ndryshim i statutit sipas përcaktimit të pikës 2 të nenit 24 të këtij ligji. Administratorit, të cilit i ka mbaruar mandati i plotë i emërimit, kryen vetëm ato detyra, të cilat janë të nevojshme për përmbushjen e detyrimeve ligjore nga ana e shoqërisë, deri në emërimin e administratorit të ri.

KREU VI
REGJIMI EKONOMIK

Neni 27
Kapitali

1. Kapitali i shoqërisë përbëhet nga kontributet e anëtarëve, të cilat mund të jenë në para ose në natyrë. Kapitali ndahet në pjesë, të cilat zotërohen nga anëtarët dhe përfaqësojnë vlerën e kontributit të tyre në kapital.
2. Kontributet në natyrë duhet të shprehen në vlerë ekonomike, në bazë të një raporti vlerësimi, të bërë nga një ekspert. Nëse nuk mund të arrihet në mirëkuptim për vlerësimin, secili prej anëtarëve mund t’i drejtohet gjykatës përkatëse për të ngarkuar një ekspert vlerësues, me një vendim me efekt detyrues. Raporti i ekspertit për vlerësimin e kontributeve i dorëzohet Qendrës Kombëtare të Regjistrimit, së bashku me të dhënat e tjera, të kërkuara për regjistrim.
3. Kapitali minimal për krijimin e shoqërisë së bashkëpunimit bujqësor është 100 000 (njëqind mijë) lekë.
Neni 28
Kontributet e detyrueshme

1. Statuti mund të përcaktojë kontributin e detyrueshëm minimal për t’u nënshkruar nga anëtarët, si dhe përqindjen nga ky kontribut për t’u shlyer në çastin e nënshkrimit të pjesëve. Shuma e kontributeve të detyrueshme minimale nuk duhet të jetë më e vogël se kapitali minimal i përcaktuar në pikën 3 të nenit 27 të këtij ligji.
2. Pjesa e nënshkruar si kontribut në natyrë duhet të shlyhet totalisht në çastin e nënshkrimit të saj. 
Neni 29
Ndryshimi i kapitalit

1. Ndryshimi i kapitalit nuk mund të arrijë deri aty sa të jetë më i vogël se kapitali minimal i përcaktuar në pikën 3 të nenit 27 të këtij ligji.
2. Statuti parashikon mënyrat e ndryshimit të kapitalit, në përputhje me dispozitat e këtij ligji.

Neni 30
Transferimi i pjesës së kapitalit

Pjesa e kapitalit në shoqëri fitohet ose transferohet duke pasur parasysh përcaktimet e nenit 13 të këtij ligji dhe dispozitat e statutit, nëpërmjet:
a) nënshkrimit të kontributit në kapitalin e shoqërisë;
b) dhurimit;
c) trashëgimisë, kur të interesuarit kërkojnë të jenë anëtarë. Transferimi i pjesës tek të interesuarit, të cilët gëzojnë cilësinë e trashëgimtarit dhe që kërkojnë të jenë anëtarë, bëhet brenda gjashtë muajve nga vdekja e anëtarit. Në rastet kur nuk përmbushet kushti i sipërpërmendur, ata kanë të drejtë të kërkojnë likuidimin e pjesës përkatëse;
ç) çdo forme, të parashikuar me ligj.

Neni 31
Rimbursimi i kontributeve

1. Anëtarët, që largohen nga shoqëria, rimbursohen për kontributet e derdhura në kapital.
2. Rimbursimi bëhet pa cenuar vlerën e kapitalit minimal, të përcaktuar në pikën 3 të nenit 27 të këtij ligji, dhe duhet të kryhet brenda jo më vonë se 5 vitesh.
3. Statuti parashikon mënyrën dhe procedurën e rimbursimit të kontributeve.

Neni 32
Fondi i rezervës së detyrueshme

1. Shoqëria krijon fondin e rezervës së detyrueshme, i cili destinohet për konsolidimin dhe garancinë e kapitalit të shoqërisë së bashkëpunimit bujqësor e të aftësisë paguese të saj dhe është i pandashëm ndërmjet anëtarëve dhe i patransferueshëm, përveç rasteve të parashikuara në nenin 56 të këtij ligji.
2. Fondi i rezervës së detyrueshme krijohet nga derdhja në këtë fond e jo më pak se 15 për qind të fitimit neto, të realizuar gjatë vitit financiar paraardhës, pasi të jenë zbritur humbjet e mbartura, në masën derisa kjo rezervë të jetë e barabartë me kapitalin e shoqërisë, sipas nenit 27 të këtij ligji. 

Neni 33
Fondi i përballimit të riskut

1. Shoqëria krijon fondin e përballimit të riskut, që shërben për përballimin nga shoqëria të rreziqeve apo dëmeve të çfarëdolloj natyre, me të cilat mund të përballet veprimtaria e shoqërisë, përfshirë këtu edhe fenomenet natyrore apo ato dëme dhe risqe, të cilat janë të lidhura me vetë llojin e veprimtarisë ose të produktit.
2. Shoqëria depoziton në fondin e përballimit të riskut një përqindje të fitimit të saj, e cila përcaktohet në statut, por që nuk mund të jetë më pak se 10 për qind e fitimit neto, të realizuar gjatë vitit financiar paraardhës, pasi të jenë zbritur humbjet e mbartura. Ky fond është i pandashëm ndërmjet anëtarëve dhe i patransferueshëm, përveç rasteve të parashikuara në nenin 56 të këtij ligji.

Neni 34
Viti ekonomik dhe përcaktimi i fitimeve

1. Viti ekonomik zgjat dymbëdhjetë muaj, sipas vitit fiskal, në përputhje me afatet e përcaktuara në legjislacionin tatimor dhe atë kontabël në fuqi.
2. Përcaktimi i fitimeve të vitit fiskal realizohet në përputhje me dispozitat e ligjit nr. 8438, datë 28.12.1998 “Për tatimin mbi të ardhurat”, të ndryshuar.
Neni 35
Përdorimi i fitimit

Pjesa e fitimeve të realizuara nga veprimtaria e shoqërisë pas depozitimeve, në përputhje me nenet 32 dhe 33 të këtij ligji, me vendim të asamblesë së përgjithshme mund të depozitohet e tëra ose pjesërisht në fondin e përballimit të riskut ose mund t’u shpërndahet anëtarëve apo të përdoret për fonde apo qëllime të tjera, sipas përcaktimeve të statutit.

Neni 36
Ngarkimi i humbjeve

Në rastet kur veprimtaria e shoqërisë në fund të vitit financiar rezulton me humbje, asambleja e përgjithshme vendos nëse për mbulimin e humbjeve do të përdoret rezerva e detyrueshme apo ato do të mbarten për vitin pasardhës. 

KREU VII
DOKUMENTACIONI DHE KONTABILITETI

Neni 37
Dokumentacioni i shoqërisë së bashkëpunimit bujqësor

1. Shoqëria mban të dhënat e veprimtarisë së saj në:
a) regjistrin e anëtarëve;
b) regjistrin e vendimeve të organeve të saj;
c) regjistrat për veprime financiare dhe kontabël.
2. Mbajtja e regjistrave të shoqërisë është nën përgjegjësinë e administratorëve. Mënyrat dhe afatet e ruajtjes së tyre përcaktohen në statut. 

Neni 38
Kontabiliteti dhe llogaritë vjetore

1. Shoqëria mban kontabilitetin e veprimtarisë së saj ekonomike, në përputhje me ligjin nr. 9228, datë 29.4.2004 “Për kontabilitetin dhe pasqyrat financiare”, të ndryshuar.
2. Administratorët përgatitin raportin e veprimtarisë, inventarët dhe llogaritë vjetore, në përputhje me legjislacionin kontabël, të cilat ia paraqesin asamblesë së përgjithshme për miratim.

Neni 39
Auditimi i pasqyrave financiare

Pasqyrat financiare të shoqërisë përgatiten sipas legjislacionit në fuqi dhe dispozitave për shoqëritë me përgjegjësi të kufizuar, të përcaktuara në ligjin nr. 10 091, datë 5.3.2009 “Për auditimin ligjor, organizimin e profesionit të ekspertit kontabël të regjistruar dhe të kontabilistit të miratuar”, të ndryshuar.
KREU VIII
REGJISTRIMI I SHOQËRISË SË BASHKËPUNIMIT BUJQËSOR

Neni 40
Regjistrimi i shoqërisë së bashkëpunimit bujqësor në Qendrën Kombëtare të Regjistrimit

1. Shoqëria e bashkëpunimit bujqësor duhet të regjistrohet pranë Qendrës Kombëtare të Regjistrimit, në përputhje me dispozitat e nenit 22 të ligjit nr. 9723, datë 3.5.2007 “Për Qendrën Kombëtare të Regjistrimit”.
2. Për regjistrimet e tjera të detyrueshme, sipas këtij ligji, aplikimi bëhet në përputhje me dispozitat e nenit 22 të ligjit nr. 9723, datë 3.5.2007 “Për Qendrën Kombëtare të Regjistrimit”.
3. Rezervimi i emrit bëhet sipas dispozitave të ligjit nr. 9723, datë 3.5.2007 “Për Qendrën Kombëtare të Regjistrimit”.
4. Aplikimi për regjistrimin fillestar të shoqërisë bëhet nga administratorët ose personat e autorizuar prej tyre.
5. Aplikimi për regjistrimet e tjera bëhet nga personat përgjegjës për përfaqësimin e shoqërisë në marrëdhënie me të tretët ose çdo person i autorizuar prej tyre. Aplikimi për regjistrimin e veprimeve juridike, që lidhen me pjesëmarrjen në kapital, mund të kryhen, gjithashtu, edhe nga anëtari, të cilit i përket pjesa e kapitalit.
6. Aplikimi dhe forma e dokumenteve shoqëruese përcaktohen në nenin 27 të ligjit nr. 9723, datë 3.5.2007 “Për Qendrën Kombëtare të Regjistrimit”.
7. Forma dhe përmbajtja e akteve, që lëshohen nga Qendra Kombëtare e Regjistrimit, si dhe çdo veprim i kryer pranë saj, miratohen me urdhër të Ministrit të Ekonomisë, Tregtisë dhe Energjetikës, me propozimin e titullarit të Qendrës Kombëtare të Regjistrimit.

Neni 41
Regjistrimi fillestar

 1. Shoqëritë regjistrohen në regjistrin tregtar, duke depozituar aplikimin për regjistrim fillestar, të plotësuar me të gjitha të dhënat e detyrueshme, sipas këtij ligji, statutit dhe aktit të themelimit, në rast se janë hartuar si dy dokumente të veçanta, në aktet e emërimit të organeve të shoqërisë, nëse nuk përfshihen në aktet e mësipërme, si dhe në aktet e tjera, të nevojshme për themelimin, sipas legjislacionit në fuqi.
 2. Për regjistrimin fillestar të shoqërisë janë të detyrueshme këto të dhëna:
 a) emri;
 b) forma;
 c) data e themelimit;
 ç) të dhënat e identifikimit të anëtarëve;
 d) selia;
dh) objekti, në qoftë se është i përcaktuar;
 e) kohëzgjatja, në qoftë se është e përcaktuar;
 ë) të dhënat e identifikimit të personave përgjegjës për administrimin dhe përfaqësimin e shoqërisë në marrëdhënie me të tretët, kompetencat e përfaqësimit, si dhe afatet e emërimit të tyre;
 f) specifikimet e nënshkrimit (firmave) të personave, që përfaqësojnë shoqërinë përpara të tretëve;
 g) njoftimi i vlerës së kapitalit themeltar të nënshkruar;
gj) numri i pjesëve të kapitalit;
 h) vlera e secilës pjesë të zotëruar;
 i) pjesëmarrja në kapital;
 j) vlera dhe lloji i kontributeve të secilit anëtar;
 k) informacioni nëse kapitali fillestar i nënshkruar është paguar ose jo.
 3. Vërtetimi i shlyerjes së kapitalit themeltar nuk përbën kusht për regjistrimin fillestar.

Neni 42
Regjistrimet e tjera

 1. Çdo ndryshim në të dhënat e njoftuara dhe në dokumentet shoqëruese, që depozitohen në regjistër, sipas neneve të këtij kreu, njoftohet dhe regjistrohet në Qendrën Kombëtare të Regjistrimit.
 2. Përveç sa parashikohet në pikën 1 të këtij neni, subjekti duhet të regjistrojë dhe të depozitojë aktet përkatëse si më poshtë:
 a) bilancin vjetor kontabël dhe raportin e miratuar të ekspertëve kontabël, të mbajtur sipas dispozitave të legjislacionit për kontabilitetin dhe pasqyrat financiare;
 b) aktin e emërimit dhe të shkarkimit të ekspertit kontabël të autorizuar, si dhe të dhënat e identifikimit;
 c) aktin e emërimit të likuiduesve, si dhe të dhënat e tyre të identifikimit;
 ç) aktin e pushimit të veprimtarisë ekonomike tregtare, aktet e prishjes, të mbylljes apo të shpërndarjes, aktet e transformimit, të bashkimit, të ndarjes, të hapjes së procedurave të administrimit, të likuidimit ose të riorganizimit, si dhe aktet e tjera të ndërmjetme, të parashikuara nga legjislacioni në fuqi;
 d) të dhëna për vendet e tjera të ushtrimit të veprimtarisë, të ndryshme nga selia;
dh) çdo ndryshim të numrit të anëtarëve dhe të kapitalit;
 e) dokumentet, që vërtetojnë vënien e pengjeve, ose garancitë e tjera për pjesëmarrjet në kapitalin e subjektit;
 ë) çdo regjistrim tjetër të detyrueshëm, sipas dispozitave ligjore në fuqi.

Neni 43
Çregjistrimi

Çregjistrimi i shoqërisë në Qendrën Kombëtare të Regjistrimit bëhet në rastet dhe sipas mënyrës së parashikuar nga ky ligj dhe ligji nr. 9723, datë 3.5.2007 “Për Qendrën Kombëtare të Regjistrimit”.

KREU IX
SHKRIRJA, NDARJA DHE PRISHJA E SHOQËRISË SË BASHKËPUNIMIT BUJQËSOR

Neni 44
Shkrirja, ndarja dhe prishja e shoqërisë së bashkëpunimit bujqësor

Shkrirja, ndarja dhe prishja e shoqërisë së bashkëpunimit bujqësor bëhen në përputhje me dispozitat e pjesës IX të ligjit nr. 9901, datë 14.4.2008 “Për tregtarët dhe shoqëritë tregtare”, për aq sa përputhen me dispozitat e këtij ligji.

Neni 45
Prishja e shoqërisë së bashkëpunimit bujqësor

Shoqëria shkrihet dhe hyn në proces likuidimi për shkaqet e mëposhtme:
a) përfundimi i afatit të shoqërisë, sipas përcaktimeve të statutit; 
b) vullneti i anëtarëve, i manifestuar nëpëmjet vendimit të asamblesë së përgjithshme;
c) përmbushja e plotë e objektit të shoqërisë ose pamundësia për ta përmbushur atë;
ç) zvogëlimi i numrit të anëtarëve nën minimumin ligjor të nevojshëm, për të krijuar një shoqëri, sipas dispozitave të këtij ligji, nëse numri i nevojshëm i anëtarëve nuk rivendoset brenda një periudhe prej 6 muajsh;
 d) bllokimi i veprimtarisë vendimmarrëse të ndonjërit prej organeve të shoqërisë ose mosushtrimi i veprimtarisë së shoqërisë për një periudhë të vazhdueshme 5-vjeçare;
dh) reduktimi i kapitalit të shoqërisë nën minimumin e përcaktuar në ligj, nëse nuk rivendoset brenda një periudhe gjashtëmujore;
 e) nisja e procedurave të falimentimit;
 ë) mosushtrimi i veprimtarisë për një periudhë të vazhdueshme 5-vjeçare dhe mosnjoftimi i pezullimit të veprimtarisë, në përputhje me ligjin nr. 9723, datë 3.5.2007 “Për Qendrën Kombëtare të Regjistrimit”;
 f) nëse shoqëria rezulton me humbje për një periudhë të vazhdueshme 5-vjeçare; 
 g) me vendim të gjykatës;
gj) për çdo arsye tjetër, të përcaktuar në këtë ligj ose në statut. 

Neni 46
Regjistrimi i prishjes

1. Administratorët janë të detyruar të regjistrojnë vendimin për prishjen e shoqërisë pranë Qendrës Kombëtare të Regjistrimit.
2. Nëse prishja e shoqërisë bëhet me vendim gjykate, gjykata njofton Qendrën Kombëtare të Regjistrimit për vendimin dhe kërkon zbatimin e tij.
 
Neni 47
Likuidimi

1. Përveç rasteve kur kundrejt shoqërisë është hapur një procedurë falimentimi të personit juridik, sipas dispozitave të ligjit nr. 8901, datë 23.5.2002 “Për falimentimin”, të ndryshuar, verifikimi i një prej shkaqeve të përmendura në nenin 45 të këtij ligji, ka si pasojë hapjen e fazës së likuidimit të shoqërisë në gjendjen e aftësisë paguese.
2. Likuidimi kryhet nga likuiduesit e emëruar nga asambleja e përgjithshme. Nëse asambleja e përgjithshme nuk merr një vendim për emërimin e likuiduesve, brenda 30 ditëve pas vendimit të prishjes, çdo person i interesuar mund t’i drejtohet gjykatës për të caktuar një likuidues.
3. Çdo person i interesuar ka të drejtë t’i kërkojë gjykatës zëvendësimin e likuiduesit, nëse paraqet arsye të mjaftueshme për të dyshuar se likuidimi i rregullt i shoqërisë mund të cenohet nga likuiduesit e emëruar si më sipër.
4. Çdo person i interesuar ka të drejtë t’i kërkojë gjykatës zëvendësimin e likuiduesit të emëruar sipas pikave 2 dhe 3 të këtij neni, nëse paraqet arsye të mjaftueshme për të dyshuar se likuidimi i rregullt i shoqërisë mund të cenohet nga likuiduesit e emëruar si më sipër. Kërkesa duhet të depozitohet në gjykatë brenda 30 ditëve nga data e caktimit të likuiduesit.
5. Likuiduesi emërohet nga gjykata në rastet kur shoqëria prishet me vendim të gjykatës.

Neni 48
Shkarkimi i likuiduesve

1. Likuiduesit shkarkohen dhe zëvendësohen me të njëjtat kushte, të parashikuara në dispozitat për emërimin e tyre.
2. Paditë, që lidhen me shpërblimin e likuiduesit, në bazë të marrëdhënieve kontraktore me shoqërinë, rregullohen sipas dispozitave ligjore në fuqi.

Neni 49
Regjistrimi pranë Qendrës Kombëtare të Regjistrimit

1. Administratorët e shoqërisë i njoftojnë për regjistrim Qendrës Kombëtare të Regjistrimit të dhënat e likuiduesve të parë dhe tagrat e tyre për të përfaqësuar shoqërinë, së bashku me dokumentet përkatëse, sipas ligjit nr. 9723, datë 3.5.2007 “Për Qendrën Kombëtare të Regjistrimit”.
2. Likuiduesit depozitojnë nënshkrimin e tyre. Likuiduesit i njoftojnë për regjistrim Qendrës Kombëtare të Regjistrimit çdo ndryshim për identitetin dhe tagrat e tyre të përfaqësimit. Emërimi i likuiduesve nga gjykata regjistrohet sipas ligjit nr. 9723, datë 3.5.2007 “Për Qendrën Kombëtare të Regjistrimit”.
3. Me hapjen e procedurave të likuidimit, emri i regjistruar i shoqërisë ndiqet nga shënimi “në likuidim”.
Neni 50
Ftesa për kreditorët

Likuiduesit duhet të ftojnë kreditorët e shoqërisë për të depozituar pretendimet e tyre për prishjen e saj, në përputhje me dispozitat e nenit 195 të ligjit nr. 9901, datë 14.4.2008 “Për tregtarët dhe shoqëritë tregtare”.
 
Neni 51
Administrimi nga likuiduesit

1. Likuiduesi merr përsipër të drejtat dhe detyrimet e administratorëve nga data e emërimit të tij.
2. Nëse shoqëria emëron më shumë se një likuidues, përveçse kur akti i emërimit parashikon se ata veprojnë veçmas njëri - tjetrit, likuiduesit ushtrojnë bashkërisht të drejtat e detyrimet sipas këtij ligji. Likuiduesit mund të autorizojnë njërin prej tyre të kryejë veprime të një kategorie të posaçme.
3. Likuiduesi i nënshtrohet mbikëqyrjes së anëtarëve dhe të asamblesë së përgjithshme.

Neni 52
Të drejtat e detyrimet e likuiduesit

1. Detyra e likuiduesve është mbyllja e të gjitha veprimeve të shoqërisë, mbledhja e kredive të paarkëtuara dhe e kontributeve të pashlyera, likuidimi i të gjitha aseteve të shoqërisë, përfshirë, nëse është nevoja, edhe fondet e krijuara sipas këtij ligji, me qëllim shlyerjen e kreditorëve, duke respektuar radhën e referimit, sipas nenit 605 të Kodit Civil.
2. Nëse, në bazë të pretendimeve të ngritura nga kreditorët sipas nenit 50 të këtij ligji, likuiduesit vërejnë se pasuria e shoqërisë, përfshirë kontributet e pashlyera, nuk është e mjaftueshme për pagesën e këtyre pretendimeve, likuiduesit detyrohen ta pezullojnë procedurën e likuidimit e t’i kërkojnë gjykatës përkatëse nisjen e procedurave të falimentimit.

Neni 53
Bilancet

Likuiduesi përgatit një bilanc të gjendjes financiare dhe të aseteve të shoqërisë në çastin e hapjes së likuidimit dhe një bilanc përfundimtar në çastin e mbylljes së këtyre procedurave. Nëse procedura e likuidimit zgjat më shumë se një vit, likuiduesi përgatit, gjithashtu, pasqyrat financiare vjetore të shoqërisë. Bilancet miratohen nga asambleja e përgjithshme.

Neni 54
Mbrojtja e kreditorëve

1. Likuiduesit nuk mund të shpërndajnë aktivet e mbetura përpara përfundimit të afatit referuar në nenin 199 të ligjit nr. 9901, datë 14.4.2008 “Për tregtarët dhe shoqëritë tregtare”.
2. Nëse një kreditor i shoqërisë, për të cilin likuiduesi është në dijeni, nuk kërkon të drejtat e tij, shumat përkatëse depozitohen pranë gjykatës, ndërsa mallrat depozitohen në një magazinë me shpenzimet e kreditorit. Rregullat e përgjithshme për kontratën e depozitës janë të zbatueshme.
3. Nëse një detyrim nuk mund të shlyhet menjëherë ose nëse është i debatueshëm, aktivet mund të shpërndahen vetëm nëse kreditorit i është dhënë garanci e përshtatshme.


Neni 55
Raporti i likuiduesit, shpërblimi dhe shkarkimi

1. Pas shlyerjes së detyrimeve të shoqërisë ndaj kreditorëve, likuiduesit i paraqesin asamblesë së përgjithshme një raport për procedurën e likuidimit, për detyrimet e shlyera, si dhe për shpërblimin e tyre.
2. Nëse asambleja e përgjithshme e miraton raportin, likuiduesit lirohen nga detyra dhe përfitojnë shpërblimin e përcaktuar në raport.
3. Nëse raporti nuk miratohet, likuiduesit mund t’i drejtohen gjykatës me kërkesën për ta shkarkuar nga detyra, si pasojë e përmbushjes në mënyrën e duhur të detyrave.
4. Pas shkarkimit të likuiduesit nga gjykata, ai ka të drejtë të përfitojë shpërblimin e përcaktuar në raport.

Neni 56
Shpërndarja e aktiveve të mbetura

1. Pas shlyerjes së detyrimeve ndaj kreditorëve, likuiduesi u shpërndan anëtarëve aktivet e mbetura, përfshirë edhe fondet e krijuara sipas këtij ligji, në përpjesëtim me veprimtarinë e bashkëpunimit të ndërsjellë, të zhvilluar nga secili anëtar.
2. Pasuritë, që i janë dhënë shoqërisë me qira apo në përdorim me çfarëdo titulli, u kthehen anëtarëve. Anëtarët nuk kanë të drejtën e dëmshpërblimit në rast shkatërrimi, dëmtimi apo uljeje të vlerës së pasurisë, nëse kjo nuk varet nga veprimi apo mosveprimi i shoqërisë ose personave që kanë vepruar në emër të saj.

Neni 57
Përfundimi i likuidimit dhe çregjistrimi i shoqërisë

Pas shpërndarjes së aktiveve të mbetura, likuiduesi e njofton Qendrën Kombëtare të Regjistrimit për përfundimin e likuidimit dhe kërkon çregjistrimin e shoqërisë.

Neni 58
Përgjegjësia e likuiduesit

1. Veprimtaria e likuiduesit nuk mund të kundërshtohet pas çregjistrimit të shoqërisë nga Qendra Kombëtare e Regjistrimit.
2. Likuiduesit përgjigjen ndaj kreditorëve për dëmet e shkaktuara gjatë procedurës së likuidimit, në përputhje me dispozitat që rregullojnë përgjegjësinë e administratorëve. Nëse ka disa likuidues, ata përgjigjen bashkërisht. Krahas likuiduesve, edhe anëtarët përgjigjen bashkërisht ndaj kreditorëve të shoqërisë deri në vlerën që u është shpërndarë. Kreditorët, të cilët nuk kanë depozituar pretendimet e tyre në afat, sipas nenit 50 të këtij ligji, apo kreditorët, për të cilët likuiduesi nuk ka qenë dhe nuk mund të kishte qenë në dijeni, nuk kanë të drejtë të ngrenë padi, sipas fjalisë së parë dhe të dytë të kësaj pike.
3. Paditë e përmendura në pikën 2 të këtij neni duhet të ngrihen brenda 3 viteve pas çregjistrimit të shoqërisë nga Qendra Kombëtare e Regjistrimit.

Neni 59
Likuidimi i thjeshtëzuar, kushtet dhe procedura

1. Shoqëria mund të likuidohet nëpërmjet një procedure të përshpejtuar, nëse kjo vendoset nga të gjithë anëtarët dhe kur këta deklarojnë përpara gjykatës përkatëse se të gjitha detyrimet e shoqërisë ndaj kreditorëve janë shlyer e janë rregulluar të gjitha marrëdhëniet me punëmarrësit.
2. Administratorët regjistrojnë pranë Qendrës Kombëtare të Regjistrimit vendimin për likuidimin e shoqërisë nëpërmjet procedurës së thjeshtëzuar.
3. Administratorët janë përgjegjës për dëmin e shkaktuar nga shkelja e detyrave të tyre gjatë likuidimit të thjeshtëzuar. Përveç administratorëve, edhe anëtarët e shoqërisë përgjigjen bashkërisht deri në shumat e marra.
4. Paditë, sipas pikës 3 të këtij neni, duhet të ngrihen brenda 3 viteve nga data e çregjistrimit të shoqërisë nga Qendra Kombëtare e Regjistrimit.

Neni 60
Fshirja pas likuidimit të thjeshtëzuar

Neni 57 i këtij ligji zbatohet edhe në rastin e përfundimit të likuidimit të thjeshtëzuar. 	

Neni 61
Federatat e shoqërive të bashkëpunimit bujqësor

1. Shoqëritë e bashkëpunimit bujqësor mund të bashkohen në federata për të mbrojtur dhe promovuar interesat e tyre.
2. Për themelimin dhe funksionimin e një federate duhet të bashkohen të paktën tri shoqëri të bashkëpunimit bujqësor.
3. Organet e federatës janë asambleja e përgjithshme dhe administratorët.
4. Përbërja, numri, procedurat e funksionimit dhe të organizimit të asamblesë së përgjithshme dhe të administratorëve të federatës përcaktohen në statut.
5. Federata kryen këto detyra:
a) mbron interesat e përgjithshëm të shoqërive anëtare;
b) nxit promovimin, krijimin dhe bashkimin e shoqërive të bashkëpunimit bujqësor;
c) zgjidh konfliktet ndërmjet shoqërive anëtare;
ç) ndërmjetëson dhe përfaqëson shoqëritë me organizatat dhe institucionet shtetërore.
6. Federata duhet të regjistrohet në Qendrën Kombëtare të Regjistrimit, duke fituar kështu edhe statusin e personit juridik. Dokumenti publik për themelim duhet të përmbajë:
a) listën e shoqërive anëtare;
b) aktin e marrëveshjes për themelim;
c) organet përfaqësuese dhe drejtuese;
ç) emërtimin;
d) statutin.
7. Në statut përfshihen të dhënat për:
a) emërtimin e federatës;
b) adresën dhe shtrirjen territoriale;
c) kushtet dhe procedurat për anëtarësimin e shoqërive në federatë;
ç) përbërjen, funksionimin dhe zgjedhjen e organeve të saj të përfaqësimit dhe menaxhimit.
8. Për funksionimin e federatës janë të vlefshme dispozitat e këtij ligji për aq sa janë të zbatueshme.

KREU X
DISPOZITA KALIMTARE DHE TË FUNDIT

Neni 62
Transformimi i shoqatave të fermerëve dhe shoqërive të bashkëpunimit të ndërsjellë në shoqëri të bashkëpunimit bujqësor

1. Shoqëritë e bashkëpunimit të ndërsjellë dhe shoqatat e fermerëve, të krijuara sipas legjislacionit në fuqi, brenda gjashtë muajve nga data e hyrjes në fuqi të këtij ligji, mund të transformohen në shoqëri të bashkëpunimit bujqësor, sipas këtij ligji. Ky transformim në shoqëri të bashkëpunimit bujqësor nuk shoqërohet me likuidim të shoqërisë ose shoqatës.
2. Organet drejtuese të shoqërisë ose shoqatave, të cilat do të transformohen, duhet të hartojnë një projekt transformimi dhe një relacion shpjegues të aspekteve juridike dhe ekonomike të këtij transformimi, si dhe të pasojave që do të kenë anëtarët dhe të punësuarit.
3. Asambleja e përgjithshme e shoqërisë ose e shoqatës, e cila do të transformohet, miraton projektin e transformimit dhe statutin e ri të shoqërisë së bashkëpunimit bujqësor, si dhe bën regjistrimin e ndryshimeve përkatëse në Qendrën Kombëtare të Regjistrimit.

Neni 63
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 5.4.2012

Shpallur me dekretin nr. 7409, datë 23.4.2012 të Presidentit të Republikës së Shqipërisë, Bamir Topi
